**Paskaidrojuma raksts Tukuma novada pašvaldības 2017.gada budžetam**

*1. Novada ekonomiskā un sociālā situācija, pašvaldības uzdevumi saimnieciskajā gadā un trijos turpmākajos.*

Tukuma novada pašvaldība ir vienota administratīvi teritoriāla vienība, kas sastāv no Tukuma pilsētas, Degoles pagasta, Džūkstes pagasta, Irlavas pagasta, Jaunsātu pagasta, Lestenes pagasta, Pūres pagasta, Sēmes pagasta, Slampes pagasta, Tumes pagasta un Zentenes pagasta. Tukuma novada administratīvais centrs – Tukuma pilsēta.

Tukuma novads ir trešais lielākais novads (starp 110 novadiem) pēc iedzīvotāju skaita. Novadā ir 30 907 iedzīvotāji. 2016.gada 1.pusgadā Tukuma novadā bijuši reģistrēti 19 613 iedzīvotāji darbspējīgā vecumā, kas sastāda 63,5% no visiem Tukuma iedzīvotājiem. Iedzīvotāju skaits līdz darbspējas vecumam salīdzinājumā ar 2016.gada sākumu samazinājies par 32 personām. Par 26 personām samazinājies arī to iedzīvotāju skaits, kuri beiguši savas aktīvās darba gaitas. [[1]](#footnote-1)

2015.gadā Tukuma novadā darbojas 2014 ekonomiski aktīvas tirgus sektora vienības, tai skaitā 833 komercsabiedrības, 175 individuālie komersanti, 230 zemnieku saimniecības un 776 pašnodarbinātās personas. [[2]](#footnote-2)Salīdzinot ar iepriekšējo gadu, ekonomiski aktīvo vienību skaits ir palielinājies par 5% (bija 1908).

Nozare, kur darbojas lielākais organizāciju skaits Tukuma novadā ir lauksaimniecība, mežsaimniecība un zivsaimniecība – gandrīz trešā daļa no organizācijām (23,8%) jeb 480, tai seko tirdzniecība un auto/moto remonts (15,2%, 307 uzņēmumi) un apstrādes rūpniecība (8,2%, 165 uzņēmumi).[[3]](#footnote-3) Šajās nozarēs uzņēmumu skaits ir palielinājies, salīdzinot ar iepriekšējo gadu.

Apstrādes rūpniecība (pārtikas rūpniecība, vieglā rūpniecība, kokapstrāde, būvmateriālu ražošana, metālapstrāde) un loģistika ir starp prioritāri atbalstāmajām Tukuma novada ekonomikas nozarēm, un tās raksturo Tukuma novada ekonomisko specializāciju.

Saskaņā ar CSP datiem 2015.gadā vidēji Tukuma novadā bija 9 857 strādājošo un 765 pašnodarbinātās personas. Pēdējos gados strādājošo un pašnodarbināto personu skaits palielinās. Uzņēmumi ar lielāko nodarbināto skaitu Tukuma novadā: “Skonto Plan”, “Tukuma piens”, “Tukuma mēbeles”, “Tukuma slimnīca”, Tukuma novada Dome.

Strādājošo vidējā bruto darba samaksa mēnesī Tukuma novadā 2016.gadā bija 713 EUR, neto jeb uz rokas – 520 EUR. Latvijā bruto darba samaksa bija 913 EUR, neto – 659 EUR. Attiecīgi Tukuma novadā vidējā darba samaksa ir zemāka par 21,9% no vidējās valstī.[[4]](#footnote-4)

Saskaņā ar Nodarbinātības valsts aģentūras (NVA) datiem kopējais bezdarba līmenis 2016.gada 1.pusgadā Tukuma novadā bija 5,5% no ekonomiski aktīvo iedzīvotāju skaita. Bezdarba līmenis novadā ir zemāks nekā Latvijā vidēji (6,3%). 2016.gada 1.pusgadā Tukuma novadā reģistrēti 975 bezdarbnieki. Salīdzinot ar iepriekšējiem gadiem, bezdarbnieku skaits un bezdarba līmenis novadā samazinās.[[5]](#footnote-5)

**Tukuma novada pašvaldības pamatbudžets**

Tukuma novada pašvaldības 2017.gada budžets izstrādāts, ievērojot likumā “Par pašvaldību budžetiem”, likumā “Par pašvaldībām”, likumā “Par budžetu un finanšu vadību”, likumā “Par valsts budžetu 2017.gadam”, kā arī nodokļu likumos, Ministru kabineta noteikumos un citos normatīvajos aktos paredzētās prasības.

Deputātu vērtējumam ir iesniegts sabalansēts 2017.gada Tukuma novada pašvaldības budžets. Tas ir dokuments, kas atspoguļo pašvaldības politiku un prioritātes skaitliskā izteiksmē. Tukuma novada pašvaldības 2017.gada budžeta ieņēmumu noteikšanas pamatprincipi paredz piesardzīgu vērtējumu par ekonomiskās situācijas attīstību. Tukuma novada pašvaldības budžets sastāv no pamatbudžeta, speciālā budžeta un ziedojumu budžeta. Speciālo budžetu veido Autoceļa fonda ieņēmumu un dabas resursa nodokļa ieņēmumi (pašvaldības daļa).

2017.gadā novada infrastruktūras un ekonomiskā attīstība ir plānota, īstenojot Eiropas Savienības finansētos projektus, kā arī nosakot budžetā finansējumu mērķmaksājumiem un noteiktu objektu rekonstrukcijai un būvniecībai ar budžeta un aizņēmuma līdzekļiem.

**1.Ieņēmumi**

 Tukuma novada pašvaldības 2017.gada ieņēmi ir plānoti 32 309 876 EUR apmērā. Plānotie ieņēmumi ir par 4,6% vairāk nekā 2016.gadā sākotnēji plānotie (31 048 731 EUR). Pašvaldības pamatbudžetu ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, valsts mērķdotācijas un citu budžetu transferti.

**Nodokļu ieņēmumi** ir galvenais pašvaldības ieņēmumu avots. Lielākais īpatsvars nodokļu ieņēmumos ir iedzīvotāju ienākuma nodoklis 15 643 412 EUR (48%), salīdzinājumā ar 2016.gadu pieaugums ir 3,3% (512 619 EUR). Ienākuma nodokļu budžeta ieņēmumu apjoms 2017.gadam tiek noteikts atbilstīgi Ministru kabineta noteikumiem “Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā”. Šie noteikumi paredz, ka kalendārajā gadā pašvaldības budžetā ieskaitāmo nodokļa ieņēmumu daļu nosaka, pamatojoties uz katras pašvaldības īpatsvara koeficientu kopējos valstī iekasētajos nodokļa ieņēmumos no nodokļa maksātāju taksācijas gada ienākumiem pirms diviem gadiem. Iedzīvotāju ienākuma nodokļa prognoze ir noteikta, ka pašvaldību īpatsvars iedzīvotāju ienākuma nodokļa sadalē netiek mainīts salīdzinājumā ar 2016.gadu – 80% pašvaldību budžetos un 20% valsts budžetā. Iedzīvotāju ienākuma nodokļa 2017.gada prognozi nosaka LR Finanšu ministrija un tās pamatā ir darba samaksas fonda prognozētie plāni, minimālās mēnešalgas paaugstināšana no 370 EUR līdz 380 EUR, ar iedzīvotāju ienākuma nodokli neapliekamais minimums un atvieglojuma apmērs par apgādībā esošu personu.

Saskaņā ar nekustamā īpašuma nodokļa prognozi pašvaldības budžeta īpašuma nodokļa ieņēmumi pieaugs par 1,5% (18 683 EUR). Šī nodokļa ieņēmumu prognozi 2017.gadā noteiktais iekasējamības koeficients ir 80%. Parādus par nekustamā īpašuma nodokli tiek plānots iekasēt 70% (215 000 EUR) no aprēķinātā parāda 308 703 EUR. 2017.gada prognoze zemei 1 145 835 EUR; ēkām 323 231 EUR; inženierbūves 26 603 EUR*;* mājoklim 152 517 EUR. Kopā 1 648 186 EUR. Ar 23.10.2014.saistošajiem noteikumiem Nr.20 “Par nekustamā īpašuma nodokli Tukuma novadā” pašvaldība piemēro atvieglojumus nekustamā īpašuma nodoklim, nodokļu maksātājiem:

* maznodrošinātām personām 70% atvieglojumi par to periodu, kurā maksātājs atbilst maznodrošinātās personas statusam;
* I un II grupas invalīdiem, arī ģimenēm, kur aug bērns invalīds, ja ir īpašumā deklarēts un izmanto to dzīvošanai, nav citu nekustamo īpašumu –  50% atvieglojumus;
* kuri iepriekšējā taksācijas periodā renovējuši ēkas vai remontējuši ēkas fasādi Tukuma pilsētas vēsturiskajā centrā bez pašvaldības līdzfinansējuma;
* kuru īpašumā ir ražošanas ēkas, ja tajās notiek pamatdarbība – 25% atvieglojumi;
* kuru īpašumā ir zeme, uz kuras veic lauksaimniecisko ražošanu – 25 % atvieglojumi lauksaimniecībā izmantojamajam zemes hektāram;
* kuri veic sabiedriskos pasažieru pārvadājumus, samazinājums ar pasažieru pārvadāšanu tieši saistītam īpašumam – 25% atvieglojumi;
* kuri centralizēti piegādā siltumenerģiju un/vai dzeramā ūdens resursus iedzīvotājiem – 70% atvieglojumi;
* fiziskām personām, kurām vienģimenes un divģimeņu dzīvojamo māju apbūvei paredzētie neapbūvētie zemesgabali piekļaujas projektētām pašvaldības ielām, kurām nav izbūvēts pagaidu segums – 50% atvieglojumi;
* kuri nodrošina viesnīcu, sabiedriskās ēdināšanas pakalpojumu sniegšanu vai lauku tūrisma pakalpojumus – 50% atvieglojumi;
* par daudzdzīvokļu dzīvojamajām mājām, kurās veikti ēkas energoefektivitātes pasākumi, piesaistot Eiropas Savienības struktūrfondu līdzekļus, piešķir atvieglojumus uz 10 gadiem – 90% atvieglojumi.

Azartspēļu nodoklis plānots 110 000 EUR apmērā, pieaugums pret 2016.gada sākotnējo plānu 10 000 EUR.

**Nenodokļu ieņēmumus** 2017.gadā plānots iekasēt 412 747 EUR apmērā. Šos ieņēmumus veido peļņas daļa no pašvaldībā esošo dzīvokļu izīrēšanas (no 2016. gada), valsts un pašvaldību nodevas, naudas sodu un sankcijas, kā arī ieņēmumi no pašvaldības īpašumu pārdošanas. Salīdzinājumā ar 2016.gadu šeit ir plānots ieņēmumu samazinājums par 90 915 EUR, jo tiek plānots mazāk atsavināt pašvaldības īpašumus (nedzīvojamās ēkas, lauksaimniecības zemi), kas nav nepieciešami pašvaldības funkciju veikšanai.

**Ieņēmumi no maksas pakalpojumiem** un citi pašu ieņēmumi plānoti 883 890 EUR. Salīdzinājumā ar 2016. gadu, maksas pakalpojumi un citi pašu ieņēmumi ir samazinājušies par 76 164 EUR, jo nav plānoti maksas pakalpojumi par ēdināšanu iestādēs, kas nodotas komercsabiedrības ēdināšanai.

 **Valsts budžeta transferti** – mērķdotācijas un dotācijas 2017. gadā plānotas 12 877 528 EUR (39,9% no ieņēmumiem). Transferti plānoti par 7,3% vairāk (883 029 EUR). Valsts budžeta transfertu apjoms 2017.gadā ir plānots, ņemot vērā 2017.gada valsts budžetā paredzēto finansējumu, spēkā esošos normatīvos aktus (Ministru kabineta 2012.gada 18.decembra noteikumi Nr.942 “Kārtība, kādā piešķir un finansē asistenta pakalpojumu pašvaldībā”, Ministru kabineta 2012.gada 25.septembra noteikumi Nr.670 “Kārtība, kādā pašvaldībām tiek aprēķināta un sadalīta valsts budžeta mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām”, noslēgtie līgumi par Eiropas Savienības fondu apguvi. 2017. gadā pašvaldību pasākumiem (pēc Saeimas deputātu ierosinājuma) pašvaldība saņems 504 800 EUR – tai skaitā 500 000 EUR sporta halles būvniecībai pie Tukuma 3.pamatskolas; 20 000 EUR – Tukuma Nevalstisko organizāciju apvienībai biroja tehnikas iegādei; 20 000 EUR – Z. A. Meierovica pieminekļa izveidei; Pūres kultūras namam inventāra iegādei – 2900 EUR un Tukuma Dzīvnieku patversmes darbības nodrošināšanai – 1900 EUR*.*

Pašvaldību budžeta transfertu ieņēmumi ir plānoti 499 834 EUR, t.i. par savstarpējiem norēķiniem par izglītības (381 144 EUR), kultūras, sporta, tūrisma un aprūpes funkciju nodrošināšanas pakalpojumiem (118 690 EUR*)*.

Pamatbudžeta ieņēmumu struktūra attēlā Nr.1

**Kopējie ieņēmumi 32 309 876 EUR**

**2. Izdevumi**

Tukuma novada pašvaldības 2017. gada pamatbudžeta kopējie izdevumi ir plānoti 35 763 831 EUR*.* Salīdzinājumā ar 2016.gadu, pieaugums ir 4 461 498 EUR. Tas saistīts ar to, ka izdevumos ir ieplānots aizņēmums Tukuma 3.pamatskolas stadiona un sporta zāles būvniecībai (4 259 408 EUR). Visi pašvaldības plānotie izdevumi pēc savas ekonomiskās būtības iedalīti deviņās funkcionālajās kategorijās, to sadalījums redzams attēlā Nr.2. Lielākais izdevumu īpatsvars budžetā ir atbalsts izglītībai 61%, kultūrai un sportam 10% un sociālajai palīdzībai un pakalpojumiem 8%. Visām pašvaldības iestādēm, plānojot 2017. gada izdevumus, bija jāievēro vienādi nosacījumi – budžeta izdevumi kā 2016. gada sākotnējais plāns ar plānoto izdevumu pieaugumu līdz 5%. Tam jābūt pamatotam ar skaitļiem (atvērta jauna iestāde, mainījušies tarifi komunālajiem pakalpojumiem u.c.), plānotie kapitālie remonti un pamatlīdzekļu iegāde netiek plānota, bet tiek iekļauta prioritāšu sarakstā. Izņemot gadījumus, ja ir avārijas situācija un var tikt traucēta iestādes darbība. Tā kā pašvaldības prioritāte ir izglītība, tad izglītības sfērai ir plānots pieaugums 32,51 %. Visām iestādēm atbilstīgi rīkojumam par budžeta sagatavošanu tika noteikti vienādi budžeta sagatavošanas kritēriji un aprēķini, lai būtu vienlīdzīgi budžeta bāzes dati. Visām novada pašvaldības iestādēm plānots palielinājums atlīdzībai līdz 5%. Izdevumi neparedzētiem gadījumiem noteikti 100 000 EUR*.*

Pamatbudžeta izdevumu struktūra attēlā Nr.2

**Kopējie izdevumi 35 763 831 EUR**

**2.1. Pārvaldes izdevumi**. Saskaņā ar LR likumu “Par pašvaldībām” un atbilstoši Tukuma novada Domes nolikumam, pašvaldības iedzīvotāju pārstāvību nodrošina pašvaldības lēmējorgāns – dome, ko veido ievēlēti deputāti, savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina pašvaldības administrācija. Kopējie izdevumi 2017. gadā ir 2 642 375 EUR.

**2.2. Parāda maksājumi** (aizņēmumu apkalpošana un procentu izdevumi) ir plānoti 72 00 EUR, kas ir par 20 267 EUR mazāk salīdzinājumā ar 2016.gadu, jo ir samazinājušās procentu likmes un aizņēmumu pamatsummas.

**2.3. Sabiedriskā kārtība un drošība**. Atbilstoši iedalījumam funkcionālajās kategorijās šos izdevumus veido pašvaldības policijas uzturēšana, videonovērošanas sistēmas ierīkošana, apkalpošana un Melnezera sabiedriskās pludmales uzturēšana. Salīdzinājumā ar 2016. gadu, izdevumi ir palielinājušies par 9% (43 565 EUR). Plānotie pasākumi – Tukuma pilsētā tiks ierīkota mobilā, pārvietojamā novērošanas kamera dažādu pārkāpumu fiksēšanai, kā arī dažādu sabiedrisku pasākumu mobilai novērošanai. Tiks uzsākta programma par pilsētas iebrauktuvju aprīkošanu ar automašīnas numura atpazīšanas sistēmu. Tiks ierīkota videonovērošanas sistēma Durbes estrādē un ierīkota videonovērošanas sistēma un datu pārraides līnija Pūres ciemā. Visas sistēmas tiek integrētas ar vienotā dispečeru dienesta sistēmām, kas paredz 24/7 monitoringu un operatīvās reaģēšanas spējas.

**2.4. Ekonomiskā darbība**. Šīs sadaļas izdevumus veido ekonomiskās darbības atbalsts tūrisma attīstībai novadā un zīmola ieviešanas pasākumiem (Tūrisma informācijas centrs un Tukuma Zīmola pasākumi 159 367 EUR). Tūrisma informācijas centra uzdevumi2017.gadā –sagatavoties 2017.gada aktīvajai tūrisma sezonai: jaunu tūrisma ceļvežu un karšu sagatavošana (inovācija tajos – papildinātās realitātes iespēju izmantošana (video izvietošana un piedāvājums skatīties, izmantojot īpašas bezmaksas aplikācijas), gastronomiskā tūrisma piedāvājuma popularizēšana (2017.gads ir gastronomiskā tūrisma gads Latvijā), Tukuma rožu maršruta izveidošana un popularizēšana.

Plānotaisatbalsts uzņēmējdarbības veicināšanai un pasākumiem (17 000 EUR*,* tai skaitā pašvaldības atbalsts uzņēmējiem konkursam “Radi Tukumā” – 9000EUR).

Pašvaldības ceļu, ielu infrastruktūras sakārtošanai plānoti 881 792 EUR. Lielākie darbi Tukuma pilsētā ar ES fondu finansējumu ir Stacijas, Vilkājas, Purva, Slocenes un Parādes ielu rekonstrukcija. Ar pašvaldības finansējumu Jauntukuma mikrorajonā tiks izbūvēts automašīnu stāvlaukums un gājēju ietve Alīnes ielā. Novada pagastos tiks izbūvētas grantētās ielas.

**2.5. Vides aizsardzība**. Plānotie līdzekļi 412 014 EUR*.* Finansējums paredzēts – ielu, laukumu, parku un citu teritoriju tīrīšanai, atkritumu savākšanai (364 596 EUR), notekūdeņu apsaimniekošanai Pūres un Jaunsātu pagastu pārvaldē (47 418 EUR).

**2.6. Pašvaldību teritoriju un mājokļu apsaimniekošanai** plānoti līdzekļi 2 446 578 EUR apmērā. Šīs sadaļas izdevumi ir dzīvojamo un nedzīvojamo ēku apsaimniekošana un uzturēšana, apgaismošanas izdevumi, teritorijas uzturēšanas izdevumi (stādījumi, ziedi, pilsētas un pagastu dekorēšana, kāpņu, soliņu remonti utt.), kapu apsaimniekošana un dzīvnieku patversmes pakalpojumu pirkšana. 2016. gadā tika pabeigti Pilsētas parka 1.kārtas būvdarbi. Šogad darbi parkā turpināsies un ir plānots izbūvēt kafejnīcas telpas, nojumi un labierīcības (55 195 EUR). Turpināsies ielu apgaismojuma izbūve pilsētā un pagastos (pilsētā Alkšņu, Lapu, Ābeļu un L.Parka ielās), sadarbībā ar AS “Sadales tīkli” plānots izbūvēt apgaismojumu Saules, Ziemeļu, Priežu, Tilta un Papardes ielās. Tukumā tiks uzsākta A. Z. Meierovica pieminekļa izbūves 1.kārta, plānotais finansējums 80 000 EUR*.*

**2.7. Veselības aprūpes atbalstam** ieplānoti 151 870 EUR. Izdevumi plānoti pagastu feldšerpunktu uzturēšanai un pasākumiem veselības veicināšanai pašvaldībā ar projekta līdzekļiem (104 000 EUR). Projekta ietvaros tiks īstenoti dažādi veselību veicinoši un profilaktiski pasākumi: semināri un izglītojoši pasākumi par veselības tēmām skolēniem un Tukuma novada iedzīvotājiem (atkarību profilakse, veselīgs uzturs, seksuālās un reproduktīvā veselības veicināšana u.c.); krāsu terapijas nodarbības; nometnes (garīgās veselības, veselīga uztura, personām ar invaliditāti un personām no trūcīgām ģimenēm nometnes); sporta veselības veicināšanas dienas bērnudārzos un pagastu iedzīvotājiem; sporta un veselības svētki; mobilitātes nedēļa; nūjošanas, Cigun, peldēšanas un orientēšanās nodarbības; ratiņdejas; pasākumi jaunajām un topošajām māmiņām.

**2.8. Atpūta, kultūra un atbalsts biedrībām un nodibinājumiem**. Plānoti līdzekļi 3 455 107 EUR apmērā. Atbalsts sporta pasākumiem, skolēniem slidot apmācībai, sporta klubiem un sporta iestāžu uzturēšanai plānots 497 642 EUR apmērā*.* Kultūras iestāžu, muzeju, bibliotēku pasākumu un uzturēšanas izdevumiem plānoti 2 813 934 EUR*,* tai skaitā Pilsētas svētkiem 85 000 EUR, Latvijas simtgades programmai – 28 000 EUR*.* Atbalsts novada biedrību darbības nodrošināšanai plānots 131 398 EUR apmērā (neskaitot atlaides par telpu nomu un komunālajiem pakalpojumiem).

**2.9. Izglītība**. Proporcionāli vislielākais finansējums ir izglītībai – 21 709 043 EUR (tai skaitā maksas pakalpojumi – 295 786 EUR, valsts mērķdotācijas – 7 952 253 EUR). Palielinājums kopumā ir par 32,5 % (5 325 849 EUR). 2017. gadā ir plānots pašvaldības līdzfinansējums skolēnu ēdināšanai skolās **–** 0,57 EUR dienā vienam izglītojamajam un pirmsskolas izglītības iestādēs – 0,90 EUR dienā vienam audzēknim, daudzbērnu ģimenēm, ar celiakiju slimojošajiem un bērniem invalīdiem ir 79% atlaide ēdināšanai, plānots līdzfinansējums skolēnu ceļa izdevumu segšanai, lai apmeklētu izglītības iestādes. Arī šogad tiek saglabāts atbalsts privātajai pirmsskolas izglītības iestādei “Ķipars” (uz 01.01.2016. iestādi apmeklēja 73 izglītojamie no Tukuma novada), 50% apmērā no pirmsskolas izglītības iestāžu vidējiem uzturēšanas izdevumiem finansiāls atbalsts ir Biedrībai “Tukuma Tautskola” (uz 01.01.2017. apmeklēja 20pirmsskolas vecuma izglītojamie) un auklīšu pakalpojumu izdevumu līdzfinansējuma segšanai (181,17 EUR). Plānoti izdevumi ir novada Jaunsargu darbības atbalstam Tukuma pilsētā un Zemgales vidusskolā, Profesiju dienas (februārī), Karjeras nedēļas (oktobrī) pasākumiem, kā arī pedagogu Metodisko dienu pasākumiem (skolēnu pavasara un rudens brīvlaikos). 2017.gadā ir saglabāts balvu fonds izglītojamajiem un viņu pedagogiem par augstiem sasniegumiem olimpiādēs, konkursos un skatēs, stipendijas sekmīgākajiem novada augstskolu 1.kursu studentiem, kā arī finansējums novadu labāko pedagogu apbalvošanai profesijas svētkos – Skolotāju dienā. Finansējuma pieaugums 2017.gadā ir saistīts ar minimālās darba algas pieaugumu un algas pieaugumu pirmsskolas izglītības iestāžu pedagogiem, kā arī ar pirmsskolas izglītības iestādes “Taurenītis” uzturēšanas izdevumu finansēšanu 70% apmērā. Ir paredzēts līdzfinansējums bērnu vasarasnometnēm un piecu izglītības iestāžu jubileju pasākumiem.2017. gadā ir plānots izbūvēt stadionu un sporta zāli pie Tukuma 3.pamatskolas par aizņēmuma un valsts budžeta dotāciju, un veikt rekonstrukciju Tukuma 2.vidusskolā par aizņēmuma līdzekļiem.

**2.10.Sociālā palīdzība un sociālie pakalpojumi**. Plānotie līdzekļi 2017.gadā ir 2 952 234 EUR.Ir atbalstīti visi gada darbības plānā iekļautie pakalpojumu sniedzēju pasākumi, lai pakalpojums tiktu nodrošināts augstā kvalitātē – grupu darbi, radošās darbnīcas, nometnes, integrācijai sabiedrībā dažādu pasākumu apmeklējumi. Par 4–5 EUR ir paaugstinājies  slieksnis dzīvokļa pabalsta saņemšanai un pabalsta ģimenēm ar bērniem saņemšanai (maznodrošinātā persona – 60% (228 EUR)  līdz 70% (266 EUR) no minimālās algas), palielinās arī iedzīvotāju pieprasījums pēc dzīvokļa pabalsta. No 2017.gada sociālā pakalpojuma “Aprūpe mājās” pakalpojuma sniegšana ir deleģēta biedrībai “Latvijas Samariešu apvienība”, tas ietekmē Tukuma novada sociālā dienesta strukturālās izmaiņas – iepriekšējos gados plānotās izmaksas aprūpētāju atlīdzībai tiek novirzītas sociālā pakalpojuma nodrošināšanai. Palielinās izmaksas pašvaldības pirktajiem pakalpojumiem – ilgstošas sociālās aprūpes un sociālās rehabilitācijas pakalpojumiem pansionātā “Rauda”, kas būtiski palielina budžeta plānu. Joprojām bez vecāku gādības palikušam bērnam prioritāri tiek nodrošināta aprūpe pie aizbildņa vai audžuģimenē, pašvaldība iepriekšējo gadu līmenī ir paredzējusi finanšu līdzekļus bērna uzturam aizbildnim un audžuģimenē. 2017. gadā plānots turpināt dalību ES struktūrfondu projektā “Deinstitucionalizācija un sociālie pakalpojumi personām ar invaliditāti un bērniem” un projektā “PROTI un DARI!”.

**Speciālais budžets**

Tukuma novada pašvaldības speciālo budžetu veido Dabas resursu nodoklis un Autoceļa fonda ieņēmumi. Kopējie ieņēmumi ir 840 627 EUR, izdevumi – 845 954 EUR, atlikums uz 01.01.2017. ir 5327 EUR. Speciālā budžeta ieņēmumi un izdevumi novadā tiek plānoti centralizēti. Dabas resursa nodokļa ieņēmumi tiek plānoti lietus ūdeņu savākšanai, attīrīšanai, strūklaku apkalpošanai, atkritumu savākšanai, ūdens paraugu analīžu veikšanai, latvāņu pļaušanai un citiem izdevumiem, kas saistīti ar vides aizsardzību novadā. Plānotais autoceļa fonda ieņēmumu (740 627 EUR) un atlikuma (4344) sadalījums novadā parādīts 3.attēlā.

 2017.gada Tukuma pašvaldības budžeta ieņēmumu un izdevumu daļa ir sagatavota sabalansēta un lielākais atbalsts ir plānots izglītībai, kultūrai, sportam un pašvaldības teritorijas un mājokļu sakārtošanai. Šīs sfēras ir noteiktas par prioritārām šogad. Tāpat galvenais uzsvars novada attīstībai ir plānot un īstenot projektus ar Eiropas Savienības līdzfinansējumu, jo novadā ir nepieciešamas investīcijas infrastruktūrā, izglītības un kultūras iestādēs.

**Tukuma novada 2017.gada un turpmāko gadu prioritātes**

Atbilstīgi Tukuma novada Attīstības programmā 2015.–2021.gadam noteiktajām Tukuma novada vidēja termiņa prioritātēm: izglītība, uzņēmējdarbības attīstība un mājokļa piedāvājuma palielināšana, 2017.gadā plānots īstenot nozīmīgus investīciju projektus pilsētā un pagastos.

Izglītības jomā 2017.gadā tiks uzsākti būtiski infrastruktūras uzlabošanas darbi Tukuma pilsētas vispārējās izglītības iestādēs – Tukuma Raiņa ģimnāzijā, Tukuma 2.vidusskolā, Tukuma E.Birznieka-Upīša 1.pamatskolā, Tukuma 2.pamatskolā, piesaistot Eiropas Reģionālā attīstības fonda (ERAF) līdzfinansējumu. Irlavas sporta namā plānots uzstādīt energoefektīvu apgaismojumu, ar Eiropas Lauksaimniecības fonda lauku attīstībai (ELFLA) līdzfinansējumu. Ar Eiropas Sociālā fonda atbalstu (ESF) tiks organizēti dažādi izglītojoši pasākumi vietējās sabiedrības veselības veicināšanai un slimību profilaksei.

Ar ERAF līdzfinansējumu plānots pabeigt Melnezera ielas, Vilkājas ielas, Purva ielas būvniecību Tukuma pilsētā. 2017.gadā plānots uzsākt Parādes ielas, Slocenes ielas būvniecību, kā arī organizēt Stacijas ielas būvdarbu uzsākšanas darbus. Rezultātā tiks sekmēta uzņēmējdarbības attīstība Tukuma pilsētā. Pagastos plānots pārbūvēt 15 pašvaldības autoceļu posmus ar grants segumu 43,7 km garumā ar ELFLA līdzfinansējumu, veicinot uzņēmējdarbības attīstību Tukuma novada teritorijā.

Domes priekšsēdētājs Ē.Lukmans

1. PMLP dati uz 01.07.2016. [↑](#footnote-ref-1)
2. CSP dati 2015.gads [↑](#footnote-ref-2)
3. CSP dati 2015.gads [↑](#footnote-ref-3)
4. CSP dati 2016.gads (1.-3.ceturksnim) [↑](#footnote-ref-4)
5. NVA dati uz 30.06.2016. [↑](#footnote-ref-5)